Под турском окупацијом руђански крај је био нешто више од 400 година, све до 1875. године, када је почео устанак Срба у Босни (1875—1878). Српске устаничке чете су протјерале Турке са ових простора преко Дрине ка Сарајеву. Услед ратних дејстава и несигурности овај крај је у том периоду знатно опустио и тек после успостављеног примирја у гранични појас између Турске и Аустроугарске, уз десну обалу ријеке Увац, населиле су се избеглице из Старе Херцеговине. Одлуком на Берлинском конгресу 1878. руђански крај као и читава територија Босне додијељена је на управу Аустроугарској, чија војска је добила мандат да заведе ред на њеном простору. Тако се Рудо нашло под окупацијом Аустроугарске монархије, у граничном појасу са Турском.